नागपुर। नागपुर विमानतल पर गुरुवार रात लगभग 140 यात्री अटक गए। बताया गया कि रात 9.40 बजे एयर इंडिया का विमान मुंबई के लिए उड़ान भरने वाला था, किन्तु तकनीकी कारणवश रात 12.30 बजे तक विमान ने उड़ान नहीं भरा था। कड़ी ठंड में विमानतल पर रोकने से यात्रियों में भारी आक्रोश देखा गया है। इसे लेकर यात्रियों ने विमानतल पर हंगामा मचाया। तनाव की स्थिति रही। हालांकि अधिकारी दिलासा देते रहे कि जल्द विमान उड़ान भरेगा। समाचार लिखे जाने तक विमान ने उड़ान नहीं भरी थी। सूत्रों ने बताया कि रात 9.40 बजे एयर इंडिया की नागपुर से मुंबई के लिए उड़ान सेवा थी। यह विमान मुंबई से नागपुर आकर फिर मुंबई के लिए वापसी करने वाला था, किन्तु तकनीकी कारणों से यह विमान नागपुर नहीं आ पाया। दूसरे विमान में क्रू मेंबर नहीं होने से विमान को छोड़ा नहीं गया। ऐसे में 9.40 बजे उड़ान भरने वाले विमान का समय बदलकर रात 12.30 बजे किया गया। फिर बताया गया कि रात एक बजे तक विमान उड़ान भरेगा। किन्तु मुंबई से कोई विमान ही नहीं पहुंचा। इसे लेकर यात्रियों ने जमकर हंगामा मचाया। यात्रियों ने प्रशासन पर सुविधा उपलब्ध नहीं कराने का भी आरोप लगाया।
वरिष्ठ अधिकारी श्री महेश ने बताया कि मुंबई से आने वाला विमान कुछ तकनीकी कारणवश नहीं आ पाया। दूसरी मर्तबा क्रू मेंबर उपलब्ध नहीं हो पाए। जल्द ही एक अन्य विमान मुंबई के लिए उड़ान भरेगा।
hin_Deva hin_Deva